དེའང་དེ་ཉིད་ལས།རྒྱས་པ་འབུམ་གྱི་བོན་དེ་ཡང་འཕན་ཡུལ་གྱི་སྡེ་ཡིན་ཞེས་བཏགས་པ་སྟེ།ཞེས་སོགས་ནས།འཕན་ཡུལ་གྱི་བོན་སྒོ་ཡང་བློ་ཐ་མའི་བོན་ཡིན་ལ།མདོ་སྟོང་ཕྲག་བརྒྱ་པ་འདི་ཡང་བརྗོད་བྱ་ཐེག་པ་ཆེན་པོ་སྟོན་ཡང་སྟོན་ལུགས་ཚིགས་བཅད་དུ་སྤྲོས་ནས་སྟོན་པ་བློ་དམན་པའི་སྟོན་ལུགས་དང་འདྲ་བས་འདི་ལ་ཡང་འཕན་ཡུལ་གྱི་བོན་སྡེ་ཡིན་ནོ་ཞེས་བཏགས་པ་སྟེ།ཞེས་སོགས་ནས།གཉིས་པ་བཏགས་པའི་དགོས་པ་ནི།འོ་ན་རྒྱས་པ་འབུམ་ཐེག་པ་ཆེན་པོའི་ལྟ་བ་ལ་འཕན་ཡུལ་གྱི་སྡེ་རུ་བཏགས་པ་ལ་དགོས་པ་ཅི་ཡོད་ཅེ་ན།དགོས་པ་ནི་མདོ་སྡེ་ཟབ་མོ་ཐེག་པ་ཆུང་ངུ་ཞེས་མིང་གིས་བཏགས་པ་སྟེ།ཐེག་པ་ཆུང་ངུའི་རྟེན་གྱི་གང་ཟག་ལ་ཐོས་པ་ལ་སོགས་པ་རིམ་གྱིས་འཇུག་པར་གྱུར་ན།དེ་ལ་ཞུགས་པའི་སྟོབས་ཀྱིས་ཐེག་པ་ཆེན་པོ་ལ་སེམས་བསྐྱེད་པའི་ཕྱིར་དགོས་པ་ཤིན་ཏུ་ཆེ་བར་རིག་པར་བྱའོ།།ཞེས་སོགས་གསུངས་སོ།།